
Különböző pikkelysömörös tünetmentes bőrtípusokból tenyésztett keratinociták eltérő proteomikai összetétellel rendelkeznek

Kulcsszavak: pikkelysömör;keratinocita;proteomika
Bevezetés:
Pikkelysömörben a plakkok megjelenésében kulcsszerepe van a keratinociták hiperproliferációjának. Kutatócsoportunk korábbi vizsgálatai alapján a betegség súlyossága szerinti elváltozások megfigyelhetők a kezeletlen betegek tünetmentes bőrterületei között, valamint megfigyelték, a korábban tünetes, és a kezelés hatására tünetmentessé vált, úgynevezett resolved bőrterületek keratinocitáinak eltéréseit. Hipotézisünk szerint a különböző pikkelysömörös tünetmentes (PS-TM) bőrterületek keratinocitáinak eltérhetnek a sejtbiológiai tulajdonságai, ezért célunk volt ezen eltérések feltárása.
Módszerek:
Elvégeztük az egészséges, kezeletlen enyhe- és súlyos- betegek PS-TM, és a resolved (RES) PS-TM bőrterületek primer keratinocita tenyészeteinek teljes proteomikai analízisét. A differenciálisan expresszálódó fehérjékkel (DEP-ek, kétszeres változók) Reactome over-reprezentációs tesztet végeztünk. A sejtek morfológiai különbségeit téremissziós pásztázó elektronmikroszkóppal (TPEM), viselkedésbeli különbségeit pedig sebgyógyulás modellben CytoSmart mikroszkóppal, valamint MTT esszével vizsgáltuk.
Eredmények:
Az összfehérje kifejeződési mintázat és a DEP-ek száma alapján a legnagyobb különbséget az egészséges és a RES-PS-TM keratinociták mutatták. Mindhárom tünetmentes csoportban növekvő DEP-ek az onkogén-indukált szeneszcenciát, míg ugyanebben a csoportban csökkenők a mitotikus sejtciklust érintették leginkább. A DEP-ek az enyhe- és súlyos-PS-TM csoportok között mutatták a legkevesebb egyezést. Megfigyeltük, hogy az egészséges sejtekhez képest a RES-PS-TM bőr keratinocitáinak lassabb a sebzáródása, a sebgyógyulás fehérjéinek az egészséges bőrtől leginkább különböző a kifejeződése, és az MTT esszé értékének csökkenő a tendenciája. A TPEM elemzés feltárta az enyhe-PS-TM és RES-PS-TM keratinocitákra leginkább jellemző filopódiumok és lamellipódiumok jelenlétét.
Megbeszélés:
Eredményeink alapján pikkelysömörben a tünetmentes bőr látszólag egészséges megjelenéséhez a keratinociták képesek lehetnek eltérő mechanizmusokkal hozzájárulni, melyben ezidáig a legnagyobb különbséget a tünetmentes keratinociták közül a RES-PS-TM mutatta eltérő sebgyógyuláshoz köthető elváltozásokkal.



